ועדת הכלכלה, כנסת 24, פרוטוקול מספר 145, 2022-01-10 11:47

לימור מגן תלם: צוהריים טובים לכולם, אני מתכבדת לפתוח את ועדת הכלכלה בנושא של הצעה לדיון מהיר שהגישו חברי הכנסת סמי אבו שחאדה וחבר הכנסת אלון טל בנושא הצורך בארכה במכרזי מאגרים של רשות החשמל לנוכח משבר אספקת סחורות גלובלי.

לימור מגן תלם: אני כמובן אתן לחברי הכנסת שביקשו את הדיון המהיר להציג את הנושא.

לימור מגן תלם: לאחר מכן אנחנו ניתן זכות דיבור פה למספר גופים, כמובן ביניהם לרשות החשמל שישיבו ובסופו של דבר ננסה לגבש איזשהן הבנות, המלצות.

לימור מגן תלם: חבר הכנסת סמי אבו שחאדה בבקשה.

סמי אבו שחאדה: תודה רבה גברתי יושבת הראש.

סמי אבו שחאדה: הדיון הוא דיון מאוד חשוב והוא חלק מכל המדיניות של משרד האנרגיה ושל הממשלה בכלל בכל מה שנוגע לאנרגיה ירוקה ואנרגיה סולרית, והמדינה הולכת בכיוון הזה.

סמי אבו שחאדה: מצד שני, מדינה כמדינה גם יש לה המון מוסדות והמון ארגונים והמון גופים, לא כולם תמיד דוחפים באותו מקום, יש כל מיני סולמי עדיפויות.

סמי אבו שחאדה: הנושא של היום נובע גם מהמשבר העולמי של הקורונה, המשבר העולמי של הקורונה שינה קצת את העניינים של ההובלה מכל מיני מקומות בעולם, את הייצוא, את הייבוא, וכל מיני דברים בירוקרטיים.

סמי אבו שחאדה: וגם השפיע על שוק העבודה, לא כולם יכלו לעבוד ולקיים את העבודה שלהם כל הזמן, והיו כמה סגרים וכולי.

סמי אבו שחאדה: ויש חוזים של המדינה עם חלק מהאנשים שעובדים על האנרגיה הסולרית שהמדינה מאוד מעוניינת לעודד את השוק הזה ודווקא אנחנו מעוניינים להאיץ אותו כדי להגיע לרף החדש שהציג ראש הממשלה לאחרונה בגלסקו.

סמי אבו שחאדה: והם עושים באמת את העבודה, והם מנסים להתקדם כמה שהם יכולים.

סמי אבו שחאדה: היו להם הרבה דברים שלא בשליטתם שגרמו להם לאחר בעבודה והם צריכים עכשיו מרווח של זמן סביר לעוד שישה חודשים כדי לסיים את העבודה שהם התחייבו לה.

סמי אבו שחאדה: אנחנו לא רוצים לזרוק אותם או לעזוב אותם ואנחנו דווקא צריכים לעזור למשק הזה להיות יציב ולהיות יעיל ולנסות לעזור להם כמה שאנחנו יכולים.

סמי אבו שחאדה: כמובן שיש להם הרבה אתגרים אחרים אבל על זה אנחנו נקיים דיון אחר.

סמי אבו שחאדה: בינתיים מה שאנחנו דורשים היום זה משהו קטן.

לימור מגן תלם: מבקשים.

סמי אבו שחאדה: מבקשים ארכה של שישה חודשים כדי שימשיכו העבודות בגלל כל האילוצים הטכניים שקרו בתקופת הקורונה שהם בעייני סבירים מאוד.

סמי אבו שחאדה: אני מקווה שנוכל לעזור להם.

לימור מגן תלם: אז רגע, כמה שאלות אלייך חבר הכנסת אבו שחאדה.

לימור מגן תלם: אורכות קודמות אם אתה יכול לפרט, איזה אורכות היו בעבר?

לימור מגן תלם: עם מי דיברתם?

לימור מגן תלם: למי פניתם?

לימור מגן תלם: כמה אורכות קיבלו היזמים?

סמי אבו שחאדה: האמת אין לי את ההיסטוריה של כל הדבר הזה, אני חדש ראיתי את זה.

לימור מגן תלם: אוקיי מאה אחוז, בסדר גמור.

סמי אבו שחאדה: אוקיי אז אין לי את כל ההיסטוריה של הדבר הזה ואני לא יודע אם היו הרבה אורכות לפני כן.

לימור מגן תלם: בסדר גמור, אחר כך נבקש לשמוע מהם גם לגבי הקשיים והקשר הסיבתי בין הקורונה, מאה אחוז בסדר, תודה רבה חבר הכנסת אבו שחאדה.

לימור מגן תלם: חבר הכנסת אלון טל מיוזמי הדיון, בבקשה.

אלון טל: תודה רבה גברתי יושבת הראש אני מאוד שמח גם כן ואני מודה לחברי סמי אבו שחאדה על הרעיון.

אלון טל: תביטו, אנחנו יודעים שתעשייה של אנרגיה מתחדשת איננה עוד תעשייה כמו תעשיות רבות.

אלון טל: הבוקר הייתי בדיון על העישון, אז ברור להבדיל אלף הבדלות.

אלון טל: אבל אנחנו מבינים שהעולם כולו הוא במשבר אקלימי דחוף ביותר.

אלון טל: אנחנו למעשה רצים נגד השעון שבמשך שמונה השנים הקרובות נוכל באמת לאפס או לפחות להפחית בצורה משמעותית את פליטת גזי החממה.

אלון טל: וברור שבצעד ראשון אנחנו חייבים לשנות את תמהיל האנרגיה בישראל ולהגיע ל-100% מתחדשות.

אלון טל: אני רוצה להדגיש שבארצות הברית כבר הנשיא ביידן התחייב ל-100% מתחדשות עד 2035.

אלון טל: ואילו אנחנו זוחלים ב-30%, אבל בואו נגיע ל-30%.

אלון טל: ואנחנו רואים שבכל העולם גם המשק החדש מה שנקרא ה-green new deal, יאפשר לנו לעבור וגם ליצור מקומות עבודה מעניינים, טובים וכו'.

אלון טל: הצורך בארכה הוא נובע ממשבר הקורונה, יש איזה supply chain ושרשרת האספקה היא נפצעה ממה שקורה בסין ומה שקורה בעולם.

אלון טל: לכן בעבר, אם הבנתי נכון מחבריי שעוסקים בזה, רשות החשמל ראתה לנכון לתת ארכה של שלושה חודשים ויש לברך על הגמישות והפתיחות שהם גילו באותם ימים.

אלון טל: אני מבין יותר מחברה אחת שיש עדיין, נקרא לזה במונחים שלנו long covid, כלומר זה ממשיך להיות בעייתי ואותן חברות חלקן מפחדות להיכנס לחוזים שאנחנו רוצים שהן ייכנסו אליהם, והן באמת סובלות.

אלון טל: דיברתי עם חברה אחת, דווקא הבוקר, שסיפרה שבעקבות זה שהסכימו לקחת חוזה של מישהו אחר, הם איחרו ביומיים ולמה?

אלון טל: בגלל חברת החשמל שלא הגיעה במשך חודש כדי לבדוק את המתקן עצמו.

אלון טל: ולכן אני לא מבין את הצורך ללחוץ כל כך על החברות האלה שיש להן מספיק מוטיבציה, הרי הן לא יקבלו כסף עד שהן בעצם מסיימות את העבודה.

אלון טל: לכן המודל העסקי מאפשר להן באמת לעבוד ודוחפת אותן ואין צורך אולי.

אלון טל: ולכן לתת קצת יותר ארכה משלושה חודשים, נראה לי דבר נכון.

אלון טל: אם במסגרת בדיון יתגלו עוד חסמים, כדי להתייחס אליהם, אבל כרגע רק על זה שמי שמחכה בנמל שיגיע הציוד, חבל שהוא לא יעמוד בחוזים יהיה לחוץ ואפילו ישלם פיצויים כאשר בסך הכל אנחנו רוצים להעצים אותם ולברך על פעילותם הטובה והבריאה.

לימור מגן תלם: תודה רבה חבר הכנסת אלון טל.

לימור מגן תלם: אנחנו נעבור לשמוע את יושב ראש איגוד חברות האנרגיה המתחדשות איתן פרנס.

לימור מגן תלם: בבקשה איתן, צוהריים טובים

איתן פרנס: אני מודה לוועדה וליושבת הראש ועל האנרגיה שלכולנו יש היום בבוקר.

איתן פרנס: אני רוצה להזכיר וקודם כל להגיד שרשות החשמל מלווה אותנו בתחום הזה מאז 2008 כשהיא התחילה לאסדר את תחום האנרגיה המתחדשת.

איתן פרנס: אנחנו מלפני שינוי עצום במשק החשמל, במשך 20 שנה לא עשו פה רפורמה.

איתן פרנס: ב-2018 עשו רפורמה במשק החשמל, תוך כדי זה רשות החשמל וזה עולם מאוד קשה ומורכב, קידמה אנרגיות מתחדשות.

איתן פרנס: גם המכרזים פורסמו בשנת 2016 המכרז הראשון כשעוד לא הייתה רפורמה וצריך להבין כשעוד לא הייתה רפורמה זה אומר, כדי לחבר מתקן הייתה איכשהו צריך לעבור גם דרך ועד העובדים של חברת החשמל.

איתן פרנס: זאת האמת, אני מצאתי את עצמי בבית המשפט העליון כמה פעמים בנושא חיבור מתקנים.

איתן פרנס: אז רשות החשמל צעדה לעולם הזה באומץ ויודעת שזה עולם שהוא משתנה, אנחנו הולכים לעולם של סחר בחשמל.

איתן פרנס: לא צריך יהיה מכרזים של רשות החשמל, לא צריך הליכים תחרותיים.

איתן פרנס: בשוק חופשי של חשמל כמו שמתקיים באירופה ובמקומות אחרים, היזמים מוצאים לקוח לחשמל, מוכרים לו את החשמל וזאת סחורה שעוברת מהמוכר מתוך רצון חופשי.

איתן פרנס: עכשיו, מה קרה לנו פה?

איתן פרנס: רשות החשמל מצאה את עצמה כרגע בהליך של מכרזים, הליכים תחרותיים.

איתן פרנס: היא יצאה ועשתה את זה קרוב ל-3,000 מגה וואט מכרזים סולריים, זו הצלחה גדולה.

איתן פרנס: אבל המשקפיים זו הבעיה.

איתן פרנס: אני אומר לרשות החשמל כאן, היא בודקת אותנו במשקפיים של משק חשמל של שוויצריה, לא של ישראל.

איתן פרנס: וכשאנחנו נמצאים בישראל אנחנו צריכים לזכור כמה דברים.

איתן פרנס: אחד, חברת החשמל החדשה אחרי הרפורמה עוד לא קמה, אנחנו נמצאים בתהליך מעבר.

איתן פרנס: אני יכול לספר הוועדה, ליושבת הראש וחברי הכנסת שיזמו את הדיון שחברת נגה התחילה לעבוד עצמאית, חברת ניהול המערכת, רק לפני כמה חודשים.

איתן פרנס: הרישיון שלה ניתן לה רשמית והיא התחילה לפעול כחברה עצמאית.

איתן פרנס: אבל אותה נגה עדיין לא החליטה מה חלוקת הסמכויות בינה לבין חברת החשמל כשמדובר בשנאים.

איתן פרנס: במה הדברים אמורים?

איתן פרנס: אנחנו, כשאנחנו זוכים במכרז ונגשים לחברת החשמל ומבקשים להתחבר, בודקים את השנאים, האם יש מקום בשנאי או אין מקום בשנאי.

איתן פרנס: אנחנו עכשיו ב-2022, ארבע שנים אחרי הרפורמה, חברת החשמל ונגה ורשות החשמל עוד לא החליטו איך בודקים שנאי בישראל.

איתן פרנס: אז בעולם הזה אנחנו חיים ואני פונה לרשות החשמל, ליושב ראש רשות החשמל וכל מי שצופה בדיון ומסתכל עלינו, אני אומר, המשקפיים לא נכונים.

איתן פרנס: אתם בודקים אותנו במציאות שבה חברת החשמל שלכם, המאוסדר שלכם, לא עומד באמות מידה שאתם קובעים.

איתן פרנס: רשות החשמל מאחרים שנה ויותר בתשובות מחלק, ואנחנו במכרזים, אתם עם הסטופר ביד עומדים מסתכלים עלינו ומסתכלים על השניות ולא מוותרים.

איתן פרנס: הבקשה אליכם, להסתכל קצת שונה.

איתן פרנס: אנחנו יודעים שהם אחראיים על הקופה הציבורית, כשהם מאשרים הארכת מועדים במכרזים הכסף שלי ושלך יושבת הראש, ושל כל מי שנמצא פה, הם שומרים עליו ולכן הם מתייחסים לתפקיד שלהם כל כך ברצינות.

איתן פרנס: אבל העולם השתנה, גם הקורונה נתנה את אותותיה והיה את קורונה 2 וקורונה 3 והארכתם חצי שנה את המכרזים.

לימור מגן תלם: אז רגע איתן, שתי שאלות אלייך.

לימור מגן תלם: אחת, באמת לגמרי הארכות קודמות.

איתן פרנס: כן, אז היו שלוש הארכות ואני רוצה להגיד, קל להם להגיד שזה חצי שנה.

לימור מגן תלם: חצי שנה פעם אחת או חצי שנה בפעימות?

דני דנן: אני אתייחס אחר כך.

לימור מגן תלם: אוקיי בסדר גמור, אז לגבי מספר האורכות אני אקבל התייחסות.

לימור מגן תלם: עכשיו אני מבקשת רק ממך התייחסות ספציפית לעניין הקורונה.

לימור מגן תלם: כלומר איך הקורונה השפיעה על הנושא הזה ואתם מבקשים פה את האורכות.

לימור מגן תלם: אוקיי?

לימור מגן תלם: רק לגבי הקורונה, שמעתי את שאר הדבר.

איתן פרנס: מאה אחוז.

איתן פרנס: אז באמת יש שם נושאים שראיתם גם הגשנו דף עמדה לוועדה.

לימור מגן תלם: קראנו הכל.

איתן פרנס: עם רמ"י ומנהל התכנון.

איתן פרנס: אבל באמת לנושא הקורונה, קודם כל גם בקורונה ואני אומר את זה, נתנו לנו את האורכות האלה כל פעם שישים יום.

איתן פרנס: ממשלת פולין אישרה שנה שלמה ארכה קדימה, ממשלות אירופאיות גם הלכו ופתחו, מה שנקרא ראו שיש קורונה - -

קריאה: שנתיים.

איתן פרנס: סליחה, שנתיים, אני יודע על שנה, אבל לא משנה.

איתן פרנס: כאן נתנו לנו חודשיים, אחרי זה באה קורונה גל 2 אז עוד חודשיים, אחרי זה עוד חודשיים, וסופרים ביחד 180 יום.

איתן פרנס: ואני אומר, הקורונה עוד כאן, למשל לפני שבועיים כבר הפקידות של רשות מקרקעי ישראל וגם בחלק מהמקומות האחרים, כבר עצרה בגלל האומיקרון הזה, אם נרצה או לא אנחנו עם הילדים בבית.

איתן פרנס: אבל זה לא רק זה, אני אומר כאן לוועדה וחשוב שתדע הוועדה, הקורונה הכתה גם ברשות מקרקעי ישראל.

איתן פרנס: היא הכתה גם בוועדות התכנון.

איתן פרנס: הדבר הזה, האפקט שלו מצרפית הרבה יותר חמור מחצי שנה.

איתן פרנס: ולכן אני אומר, רשות החשמל שיחליפו את המשקפיים ויזכרו שהם שלחו אותנו לעבוד מול רשות מקרקעי ישראל, מול חברת החשמל שלא עושה מה שאומרים לה, ואנחנו יושבים עם הסטופר על הראש שלנו ורק את הסטופר הזה, תסתכלו עליו שוב.

איתן פרנס: עם ישראל רוצה אנרגיה סולרית, תנסו לאמץ את מידת הגמישות המנהלתית כדי להתייחס אלינו קצת בחסד לעומת גופים אחרים במשק.

איתן פרנס: אני לא מתבייש להגיד, הלוואי וחברות הגז, אני אומר את זה כאן, מותר לי להגיד, הלוואי וייתנו לנו חצי מהגרייס שנתנו פה למפעלי ים המלח או לחברות הגז הגדולות.

לימור מגן תלם: איתן, הדברים ברורים.

לימור מגן תלם: תודה, תודה רבה.

לימור מגן תלם: אני מבקשת לעבור לדני דנן מגרינפוסט.

דני דנן: נכון, תודה רבה.

לימור מגן תלם: בבקשה דני.

דני דנן: קודם כל בפתח דברי אני רוצה לקדם ולהודות לח"כ סמי אבו שחאדה ולאלון טל שיזמו את הדיון החשוב הזה, וכמובן ליושבת ראש הוועדה.

דני דנן: הדיון הזה הוא קריטי עבורנו, אנחנו היזמים באמת עברנו תקופה קשה ועוברים תקופה קשה.

דני דנן: התכנסנו כאן היום סך הכל לדבר על ההארכות של המכרזים, מכרז גגות 1 במקרה הזה, או מאגרים וגגות 1, 2 ו-3.

דני דנן: אני כמובן מברך את הכיוון שהמדינה הולכת אליו עם אנרגיה מתחדשת, עם התיעדוף שאתם יוצרים ועם הרצון לעודד את הפעילות שלנו כאן באנרגיות מתחדשות.

דני דנן: יחד עם זאת, אני רוצה להסביר לכם שלהיות יזם, אני כבר 14 שנים פה יזם, זה מלווה קשיים אדירים, הרבה יותר מכל מקום אחר בעולם ואנחנו כן עובדים במקומות אחרים בעולם ויכולים להשוות את זה.

דני דנן: אנחנו זקוקים באמת לאוויר לנשימה בשביל לעמוד ביעדים הפשוטים.

דני דנן: אנחנו נמצאים במשבר סחורות עולמי, כתוצאה מהתפרצות הקורונה.

דני דנן: עכשיו אנחנו בגל חמישי, יהיה גל שישי, זה לא משהו חדש וזה לא משהו שהולך לעזוב אותנו, זה משהו שנמצא פה.

דני דנן: יש בעיה אמיתית להביא סחורות למדינת ישראל, זה לא רק אני אומר, היו פה בכנסת לא מעט דיונים בנושאים אחרים.

דני דנן: אי אפשר להביא סחורות, עכשיו כבודו יגיד לי 'תביא בכסף, תקנה פי שתיים, צ'ק פתוח יש לך עכשיו על כמה שאתה רוצה', לא ניתן להביא את הסחורות בזמן.

דני דנן: נראה אבסורדי לחלוטין שבתקופה כזאת אנחנו לא מסוגלים לממש את ההתחייבויות הפשוטות שקרו בגלל משבר הסחורות לדוגמא.

דני דנן: ההארכות שניתנו הן ממש טיפה במים, זה שישה חודשים לעומת כל מדינה מערבית אחרת שנתנה שנתיים.

דני דנן: ארצות הברית, קליפורניה, גרמניה, איטליה, אפילו סין, אפילו בסין נתנו שנתיים, סוף 2022.

דני דנן: רק מדינת ישראל החליטה חצי שנה, למה?

דני דנן: לא יודע, מישהו שם ישב והחליט, חשב זה טוב לו.

דני דנן: כל גל משפיע על המשק וכל גל כזה, אני לא יודע להגיד לכם איפה הוא ייגמר ואיפה הוא מתחיל.

דני דנן: סך הכל אנחנו מדברים פה על תקופה מאוד ארוכה של קרוב לשנתיים של עליות וירידות.

דני דנן: מעבר לזה, יש קשיי בירוקרטיה ורגולציה שהם ייחודים למדינת ישראל.

דני דנן: טופס 4, רמ"י, מנהל.

דני דנן: להוציא את האישורים שרשות החשמל דורשת, היא מוציאה מכרז, חברת החשמל לא מוכנה לקבל את האישור שהוועדה המקומית מוכנה לקבל.

דני דנן: הוועדה המקומית לא מוכנה לחתום על האישור שחברת החשמל רוצה.

דני דנן: יש פה שני גופים גדולים שעובדים, היחידים שצריכים לעמוד בזמנים זה אנחנו היזמים בו בזמן שכל שאר הרשויות בקורונה קיבלו הארכות, עובדים בקפסולות, עובדים בחצאי ורבעי משרות ולא מגיעים לשטח.

דני דנן: יש בעיות של קווי הולכה, חלוקה, שנאיים, הרשימה לא נגמרת ואני לא רוצה לשעמם פה את כל הקבוצה.

לימור מגן תלם: כן אבל הנקודה ברורה.

איתן פרנס: הנקודה ברורה.

לימור מגן תלם: לגמרי.

איתן פרנס: המדינה היום טוענת שהיא עומדת על 9% בפועל באנרגיות מתחדשות.

איתן פרנס: זה שקר, זה שקר זה לא אמיתי.

איתן פרנס: זה אם לוקחים בחשבון את מה שלא מחובר, צף על המים יש פחות מ-6% מחובר, אני בכוונה מדבר פה על רשות החשמל, הם יודעים את זה.

איתן פרנס: יש אישורי סנכרון, יש מערכות שצפות, מערכות שמחכות, פאנלים על גגות שמחכים לחיבור, בו בזמן שהם מחכים לחיבור, ברוב חוצפתם גם מעלים את המחיר לתושבי מדינת ישראל.

איתן פרנס: תושבי מדינת ישראל משלמים עוד 5% בו בזמן שהיינו יכולים לחבר את כל המערכות הקיימות ולא להעלות בכלל את מחיר החשמל או להעלות אותו בהרבה פחות.

איתן פרנס: האבסורד הזה צועק לשמיים.

איתן פרנס: סך הכל זה לטובת תושבי מדינת ישראל, לכולנו אזרחי המדינה.

איתן פרנס: אני סך הכל בא להציף את הפער הגדול שקיים בין ההצעות החשובות ואני שותף אליהן, לבין המציאות הקשה שאנו פועלים ביום יום.

איתן פרנס: אם לא תינתן עכשיו ארכה של מספר חודשים ליזמים, לא נוכל לעמוד, פשוט לא נוכל לעמוד ביעדים והתוצאה הישירה היא שאנחנו כיזמים נברח לחו"ל ולא ניגש למרכזים העתידיים זה בטוח.

איתן פרנס: מחירי החשמל באמת לא צריכים לעלות.

איתן פרנס: אני מבקש מהוועדה לעזור לנו ליזמים הפרטיים, לתת את המענה עכשיו לפני שיהיה מאוחר מדי ולא יהיו שחקנים בחוץ.

איתן פרנס: לא מדובר בחסד או התחשבות או איזושהי עזרה, או משהו שהוא מלפנים לשורת הדין.

איתן פרנס: מדובר על אורכות הכרחיות לנוכח הסיטואציה שכל העולם מתמודד איתה והאינטרס הציבורי פה גובר בטוח על כל אינטרס אחר או שיקול אחר.

איתן פרנס: אם אני צריך לסיכום רק לתת איזשהו מערכון מצחיק שאני מרגיש שככה אנחנו נראים.

לימור מגן תלם: רק בקצרה דני, אני נתתי לך ככה להאריך.

איתן פרנס: בקצרה מערכון מצחיק, ארץ נהדרת על מלחמת לבנון השנייה.

איתן פרנס: יושב מ"פ במקלחת וצועק לחיילים שלו להסתער, 'תסתער', 'פחדנים'.

איתן פרנס: אני פשוט זוכר את זה בטירוף, אותו דבר מול רשות החשמל.

איתן פרנס: רשות החשמל הוציאה מכרז, היא לא מנהלת אותו, לא יודעת לאכוף את החוקים מול חברת החשמל, והשאירה אותנו להתמודד לבד בשטח.

איתן פרנס: אני מבקש פה את ההתערבות המיידית.

איתן פרנס: לצערי אני צריך להגיע לפורום הזה בשביל לבקש את זה, זה נראה לי ברור מאליו בכל שאר המדינות ואני אשמח מאוד להתחשבות מצדכם.

לימור מגן תלם: תודה רבה דני.

לימור מגן תלם: אנחנו עוברים לעופר ינאי מנכ"ל "נופר" חברה לאנרגיה מתחדשת, בזום, עופר איתנו?

לימור מגן תלם: הוא לא עלה?

לימור מגן תלם: אוקיי, אנחנו נחזור אליו בהמשך.

לימור מגן תלם: דניאל ביטון מחברת EDI יזמית צעירה, איתנו בזום.

לימור מגן תלם: דניאל?

מיכאל ביטון: שלום, שלום מה שלומך?

מיכאל ביטון: מה שלומכם?

לימור מגן תלם: מצוין, יופי, כן דניאל אנחנו איתך, בבקשה.

מיכאל ביטון: אז ככה, אנחנו חווים את אותם קשיים שמקודם דני דיבר עליהם, בעיקר הקשיים מול הרשויות המקומיות, הקשיים מול רמ"י.

מיכאל ביטון: עצם העובדה שפה אנחנו נעמדים אל מול לוחות זמנים שהם לא הגיוניים.

מיכאל ביטון: להוציא היתר לוקח חצי שנה, העסקה מול רמ"י חצי שנה נוספת וזה פשוט לא מאפשר לנו לחבר את המתקנים בזמן, שלא נדבר על רשת ההולכה, על תשובות של חברת החשמל שלוקחות הרבה זמן.

מיכאל ביטון: וגם אנחנו מבקשים כמו כל שאר היזמים לקבל הארכה למועדים.

מיכאל ביטון: אני חושבת שאנחנו נתקלנו בעיקר בקשיים ברשות המים, הרבה תחלופה של עובדים בזמן האחרון, שלא נותן לנו לקבל מענה בזמן ובצורה מהירה כמו שמבקשים מאתנו.

מיכאל ביטון: לנו יש יעדים אחרונים לסנכרון, הערבויות שלנו פה בחילוט ואנחנו פשוט לא יכולים לעמוד במועדים האלה ולא מצליחים להגיע למצב שבו אנחנו מחברים את המתקנים בצורה תקנית לפי החוק כמו שאנחנו רוצים, וזה בעיקר בגלל הוועדות, זה בעיקר בגלל רשות מקרקעי ישראל והזמנים הלא הגיוניים.

לימור מגן תלם: תודה רבה לך דניאל.

לימור מגן תלם: אנחנו נעבור לשמוע את נתי בירנבוים מטעם "קפיטל" חברה שפועלת בתחום אנרגיה מתחדשת.

לימור מגן תלם: נתי איתנו?

נתי בירנבוים: כן צוהריים טובים, תודה רבה על ההזדמנות.

נתי בירנבוים: אני רואה את עצמי דאבל.

לימור מגן תלם: אנחנו רואים אותך טוב.

לימור מגן תלם: בבקשה, כן.

נתי בירנבוים: אני מדבר מטעם אלומיי קפיטל, אני מנהל הפרויקטים הסולריים שלהם.

נתי בירנבוים: המכרז שלנו בניגוד למכרזים קודמים לא קיבל ארכה אגב.

נתי בירנבוים: רק כדי ליישר, יש מכרזים שקיבלו ארכה מרשות החשמל, מכרזים קודמים יותר.

נתי בירנבוים: המכרז שלנו שהוא המכרז הראשון - - - שזה מתקנים שאמורים להסדיר את העמידות של ייצור החשמל, עדיין לא זכו לקבל ארכה.

נתי בירנבוים: אז אני רוצה רק להסביר לוועדה וגברתי יושבת הראש, שלושה קשיים מרכזיים שכל יזם היום מתמודד.

נתי בירנבוים: לא רק אלומיי קפיטל, גם כל אחד מי שנמצא היום פה בדיון וגם י שלא נמצא היום בדיון ואני אעשה את זה בקצרה.

נתי בירנבוים: תראו, העולם משתגע ומכיוון שהעולם משתגע ואנחנו כרגע כל אחד נמצא בסלון שלו או במטבח שלו, במרפסת שלו, אז שלושה דברים מרכזיים שכל יזם צריך כרגע קורים מאוד מאוד לאט.

נתי בירנבוים: אין אנשים רעים חלילה ברשות החשמל, אבל התפיסה שיזם פרטי יודע להכיל הכל ולגרום להכל לקרות, בעולם היום זאת תפיסה שלדעתי היא מוטעית לגמרי.

נתי בירנבוים: אחד, זה ועדות התכנון, ועדת התכנון עובדות הרבה יותר לאט, כל הישיבות הן בזום מהסלון, ממטבח, ממרפסת.

נתי בירנבוים: יש פקק בוועדות התכנון הישראליות, עוד לא חו"ל, עוד לא הובלה, עוד לא מה שקורה חוץ לארץ.

נתי בירנבוים: חברת החשמל גוררת רגליים, באשמתה או לא באשמתה זה לא רלוונטי.

נתי בירנבוים: וקידום ופיתוח של רשת ההולכה והחלוקה, כלומר כל החיבורים היום שיזמים מגישים ברשת ורובם המוחלט הן תשובות שליליות וזה לא משנה מי היזם.

נתי בירנבוים: ובסוף זה שוק הסחורות העולמי.

נתי בירנבוים: המחירים משתוללים, מחירי ההובלה משתוללים, כל המודלים שכל היזמים פה בנו, אפשר לשים אותם כרגע מה שנקרא מוזיאון.

אלון טל: אני מרגיש שאנחנו במאין תרפיה קבוצתית, אני שומע את כל הצרות שלך והן מוצדקות.

אלון טל: תכלס מה אתה חושב שיקל עלייך מבחינת המוסדות שאחראים?

אלון טל: כי אנחנו מכירים את החסמים.

לימור מגן תלם: הם מדברים על האורכות.

אלון טל: אם זה יפתור לך את כל הבעיה - -

לימור מגן תלם: זה הנושא, בוא, אנחנו תיכף נשמע את רשות החשמל.

נתי בירנבוים: אדוני חבר הכנסת אלון, בניגוד לאחרים שזכו לארכה, אני רגע ריאלי, 60 יום, שלושה חודשים לא יעזרו לנו.

נתי בירנבוים: אנחנו צריכים להיות מחוברים לרשת בעוד שנה ואחרת מחלטים לנו את הערבויות.

נתי בירנבוים: אנחנו מבקשים וגם ביקשנו מרשות החשמל ארכה של שנה כדי לעמוד בלוחות הזמנים המאוד מאתגרים שנתנו לנו, כדי להתחבר לרשת ולייצר חשמל סולארי.

לימור מגן תלם: אוקיי, תודה רבה.

לימור מגן תלם: אנחנו נשמע את עופר ינאי שקודם לא היה מחובר, אז עופר בבקשה ממש בקצרה.

לימור מגן תלם: הטענות חוזרות על עצמן, הטענה המרכזית של כולם לגמרי ברורה.

לימור מגן תלם: אני רוצה שנספיק לשמוע פה את רשות החשמל שתיתן תגובה לכל הבקשות והטענות.

לימור מגן תלם: כולם למעשה מדברים על אותו הדבר בדיוק, אז רק אם יש לך משהו חדש, בקצרה.

לימור מגן תלם: בבקשה.

עופר ינאי: קודם כל נחמד לפגוש את כולם, גם אני רואה את עצמי כפול כמו נתי.

עופר ינאי: אני גם לא בן אדם לא של בכי ולא של נהי, אני חושב שאנחנו עושים כולנו עבודה טובה מאוד בלחבר מתקנים לרשת, וכולנו זה כולל גם את חברת החשמל וגם את רשות החשמל עם כל השכלולים.

עופר ינאי: מה שאמרו בעבר שהבעיות שקיימות, יש קשיים עם רמ"י, יש קשיים עם צוואר בקבוק, יש קשיים של תשובות שליליות ברשת.

עופר ינאי: מה שאנחנו צריכים בשביל לארגן את זה, זה בעצם תוספת של אורכות ואם התוספת של הארכות, היא צריכה בראייה שלי אגב להיות רוחבית לכלל המכרזים שקיימים.

עופר ינאי: אבל כדי שהרשות לא תרגיש שהיא לא עושה את מלאכתה נאמנה, תוספת הארכות תהיה כנגד ערבות נוספות.

עופר ינאי: ואז אנחנו לא מרוויחים מזה שדחינו זמן, מזה שירדנו לנו עוד מחירי ציוד, אבל מצד שני אנחנו לא מגיעים למצב שהוא מצב שאנחנו השקענו 20, 30, 40 מיליון שקל בפרויקט ואולי הפרויקט הופך להיות שווה 0 כי בעצם אי אפשר לחבר אותו לרשת.

עופר ינאי: הקונספט של זמן שאם אתה לא עומד בו אתה בעצם מאפס את כל ההשקעה שלך, הוא קונספט שהוא לא מתאים להערכתי לעולם שאנחנו חיים בו כרגע.

לימור מגן תלם: תודה רבה, תודה רבה.

לימור מגן תלם: אחרון הדוברים לפני שנעבור לרשות החשמל וניתן להם להגיב, ניר קנטור מהתאחדות התעשיינים איתנו בזום.

ניר קנטור: צוהריים טובים, אז אני לא אחזור באמת על מה שקודמיי אמרו, רק עוד דבר אחד שאני רואה אותו כמאוד חשוב, אפילו קריטי בהקשר הזה.

ניר קנטור: כמו שנאמר פה יש פה הרבה מאוד אילוצים שבסופו של דבר מגיעים גם מהממשלה וזה ברור שכולנו מתמודדים עם האתגרים של התקופה, גם הממשלה וגם המשרדים השונים.

ניר קנטור: אבל מעבר לאתגרים של התקופה, גם יש קשיים אינהרנטיים.

ניר קנטור: כל אחד ממוסדות הממשלה עם האינטרסים שלו והצרכים שלו, ולכן עיכובים רבים הם נובעים גם מזה.

ניר קנטור: אני הייתי מצפה ורוצה ומבקש כמובן שתהיה חשיבה איך מקימים איזשהו גורם מתכלל שיוכל לקדם את הפרויקטים הללו.

ניר קנטור: הרי כפי שצוין גם קודם לכן, המשק משווע לאנרגיה סולארית, אנחנו כולנו רוצים לראות את האנרגיה הסולארית מגיעה למשק.

ניר קנטור: לכן על מנת לבצע את זה כבר מזמן היה צריך להיות פרוייקטור שיוכל לבוא לתכלל את הפרויקטים הללו, לסייע בהסרת החסמים הללו, שיהיו לו סמכויות וכל הרגולטורים השונים ישבו סביב שולחנו ויצטרכו לתת מענה איפה הם יכולים סייע ולא איפה הקשיים שבהם כרגע נתקלים ונעצרים בגללם.

לימור מגן תלם: תודה רבה ניר אני מודה לך.

לימור מגן תלם: ואנחנו נעבור בבקשה לעוז לוי סמנכ"ל חטיבת חשמל ורגולציה.

סמי אבו שחאדה: גברתי אפשר רק הערה קטנה?

לימור מגן תלם: כן בבקשה.

סמי אבו שחאדה: אני רואה פה שיש לנו המון עבודה בעניין הזה כדי לעזור לפתוח יותר את המשק ואת השוק לאנרגיה סולארית, זה יחייב אותנו לדיון, אני מניח פרופ' טל, לדיון אחר בעתיד כדי לדבר על כל החסמים ולראות באמת מה אנחנו יכולים לעשות כדי לעזור בעתיד.

סמי אבו שחאדה: אני מציע שנתרכז לגבי העניין הזה של האורכות.

לימור מגן תלם: של האורכות בלבד, זה בדיוק מה שרציתי עכשיו לבקש מעוז לוי סמנכ"ל חטיבת חשמל ורגולציה מרשות החשמל.

לימור מגן תלם: צוהריים טובים, שמעת פה את כל הבקשות.

לימור מגן תלם: סך הכל אם אני מתמצתת מדובר באותה הבקשה לבוא לקראת היזמים בנושא של ארכה, לא לחלט להם את הערבויות.

לימור מגן תלם: דיברו פה על הקשיים של הקורונה, שאין ספק שאנחנו נמצאים במשבר מתמשך וממושך, ואנחנו רוצים לשמוע את עמדתכם בבקשה.

עוז לוי: כן טוב, צוהריים טובים.

עוז לוי: כמובן ששמעתי וגם לא מאוד הופתעתי, אנחנו מכירים את המטריה וחיים את השטח, זה היום יום שלנו.

עוז לוי: רק אני רוצה להגיד בהתחלה מי ששמע את דברי הפתיחה של חברי הכנסת, של חברי הוועדה וגם של נציגי הסקטור הפרטי, עוד עלול היה לקבל את הרושם שכולם רוצים לעודד את האנרגיות המתחדשות ומגיעה אולי משרד האנרגיה ורשות החשמל עם איזושהי אג'נדה אחרת או מטרות אחרות, או לשמור על הקופה הציבורית אבל זה ממש לא העניין.

עוז לוי: אני רוצה להסביר את המורכבות של עניין הארכת המועדים, שבניגוד אולי לאינטואיציה או למה שנשמע, אפשר לחשוב שהיא דווקא עוזרת ותורמת לקידום האנרגיות המתחדשות, אבל כשנכנסים לעומקם של דברים אפשר להבין שהדבר הזה לא בהכרח משיג את המטרות האלה ולפעמים אפילו פועל בכיוון ההפוך.

עוז לוי: בתמצית אני אגיד שבאמת אנחנו משלבים מתקנים של אנרגיות מתחדשות בשיטה של מכריזים והשיטה הזאת שכבר עובדת הרבה זמן גם בארץ, גם מקובלת בעולם, לפחות בחלקים שלו, אומרת דבר פשוט, היזם עצמו מתחייב להקים את המתקן בלוחות הזמנים שקבועים במכרז שהיו ידועים מראש ובתמורה לזה מתחייבים לו לתעריף קבוע וידוע, אפילו יותר גבוה ממה שהוא הגיש במכרז עצמו, למשך כל תקופת ההקמה של המתקן, 20 שנה ויותר.

עוז לוי: מצופה על פי השיטה הזאת, זה מה שעומד בבסיס השיטה, שכל יזם שמגיש את ההצעה שלו במכרז, בוודאי אם הוא זוכה, יעמוד מאחורי לוחות הזמנים האלה וייראה שהפרויקט הזה הוא כלכלי ויביא בחשבון את כל מערכת השיקולים שמחירים יכולים לעלות ולרדת, יכולים להיות עיכובים.

קריאה: לרבות משבר עולמי קורונה?

עוז לוי: כאלה או אחרים.

לימור מגן תלם: רגע, רגע, בבקשה רק לא להפריע.

לימור מגן תלם: הוא לא הפריע לכם בדברים, אני ממש מבקשת לא להפריע.

עוז לוי: אז רק להגיד, לפני באמת הקורונה, רק קצת להמחיש את זה, צריך להיות ברור שכשאנחנו מאריכים מועדים החוקים של המכרזים לא מאפשרים כמובן להאריך באופן פרטני.

עוז לוי: אם מאריכים, מאריכים לכל הזוכים באותו מכרז.

עוז לוי: זה אומר שאם מאריכים בחודש, חודשיים, חצי שנה, שנתיים, כמה שאומרים, התוצאה הישירה של זה שבמשך תקופת ההארכה במקום לייצר במשק החשמל באנרגיות מתחדשות, במידה רבה מייצרים בגז מזהם.

עוז לוי: במקום לעמוד ביעדים או להתקרב לעמידה ביעדים כמו שאנחנו מאוד משתדלים לעשות, אנחנו בעצם מתרחקים עוד יותר מעמידה ביעדים.

עוז לוי: אבל זו רק ההשלכה הישרה, צריך להבין שיש לזה גם השלכות עקיפות שבטווח הבינוני והארוך מקשות על התעשייה כולה, מקשות בכלל על כל הפיתוח של המשק.

עוז לוי: אם זוכה אחד בהליך התחייב לעמוד בלוחות הזמנים האלה ונכנס למכסה הזאת, זה אומר שיש מישהו אחר שיכול להיות שכן היה יכול לעמוד בלוחות הזמנים אבל הוא נתן מחיר קצת אחר, לא נכנס והוא זה שבעצם מפסיד.

עוז לוי: ככל שמאריכים יותר מועדים, בשוק מבינים או מסתמכים יותר על הארכות מועדים כאלה ואז בסיבוב הבא עוד פעם מקבלים הצעות של כאלה שלא תמיד יכולים לעמוד.

סמי אבו שחאדה: אדוני, אובייקטיבית אדוני.

לימור מגן תלם: רגע, חבר הכנסת אבו שחאדה בבקשה תן לו לסיים.

לימור מגן תלם: אני אתן לכם להתייחס, לחברי הכנסת, תנו לו רק לסיים בבקשה.

עוז לוי: עכשיו אני מגיע לדברים, רק עוד שני דברים אני רוצה.

עוז לוי: על אף האמור פה אנחנו כמובן מאוד רגישים לעניין הזה ומבינים אותו ואנחנו הארכנו מועדים לא פעם אחת, אפילו לא פעמיים.

לימור מגן תלם: זהו, כמה?

לימור מגן תלם: אם תוכל בבקשה.

עוז לוי: שלוש פעמים במהלך התקופה.

לימור מגן תלם: סך הכל חצי שנה?

עוז לוי: סך הכל חצי שנה ועשינו גם אלמנט דומה, לפחות בחלק מהמכרזים, אתם פשוט הזכרתם פה הרבה מכרזים אבל זה בוודאי נכון למכרז של המאגרים שעומד פה בבסיס הדיון.

עוז לוי: אנחנו עשינו פה עוד שני דברים, הארכנו אפילו לא בשמונה אלא בשלושה עשר חודשים את האפשרות לחבר את המתקן כשחילו הערבות אפילו נפרס על פני תקופה ארוכה יותר ולכן גם החילוט לכל יום עיכוב הוא נמוך יותר.

עוז לוי: ויש גם בחלק מההליכים, בפרט בהליך הזה שמדובר פה, מנגנון שאפשר כמו שעופר ינאי ציין, בערבות נוספת להרוויח עוד זמן ובעצם להקים את המתקן.

עוז לוי: עכשיו תראו, לי קצת קשה להתווכח עם תחושות, אבל אם נדבר קצת על נתונים, אותו מכרז שאתם מדברים עליו זה המכרז של גגות מאגרים, המועד שהאחרון שבאמת היה צריך להקים את המתקנים האלה על גגות הסתיים לפני שבוע וחצי.

עוז לוי: עכשיו, אני מחזיק פה נתונים עדכניים שמראים שמתוך כל ההספק הזה של הגגות, אנחנו כבר יודעים היום שכ-85% עומדים בלוחות הזמנים.

עוז לוי: עכשיו המאגרים, נכון, המימושים נמוכים יותר אבל המועד האחרון להקמת המאגרים הוא לא עכשיו, לא בעוד חודש ולא בעוד חודשיים.

קריאה: אתה טועה ומטעה ידידי.

עוז לוי: הוא בעוד חמישה חודשים, הוא בעוד חמישה חודשים.

לימור מגן תלם: אני אתן לכם להתייחס, רק לא להפריע.

לימור מגן תלם: אני אתן לכם זכות תשובה, בבקשה רק לא להפריע.

עוז לוי: ואנחנו נמצאים כמובן עם יד על הדופק כל הזמן בעניינים האלה, עוד לא אמרנו נעשה כך או נעשה אחרת.

עוז לוי: אבל אנחנו כל הזמן מסתכלים על זה, כל הזמן עוקבים וכמו שראינו בעבר כשמצאנו לנכון לעשות הארכות, אז עשינו.

עוז לוי: אבל נא לא להתייחס לדברים כאל משהו אוטומטי או כמשהו שבהכרח מחזק ותומך בתעשייה.

לימור מגן תלם: אני רוצה לשאול רק שאלה, מה היו השיקולים של רשות החשמל כשהיא נתנה את שלושת הארכות הללו של סך הכל חצי שנה?

לימור מגן תלם: מה היו בעצם השיקולים כן לתת ארכה?

עוז לוי: השיקול המרכזי שהניע אותנו בכל הארכות האלה היה הקורונה, היה הקורונה שיצרה מציאות חדשה.

עוז לוי: בהארכות הראשונות באמת גם הייתה אי ודאות גדולה, כלומר לא היה ברור איך בכלל להתייחס לזה.

לימור מגן תלם: מתי הייתה הארכה האחרונה אם מותר לשאול?

עוז לוי: הארכה האחרונה למיטב זכרוני, שוב זה גם תלוי בהליכים, אני לא רוצה להטעות אבל אני חושב שזה היה באפריל 2021, לפחות למכרז הזה של המאגרים.

לימור מגן תלם: בסדר גמור, תודה רבה.

לימור מגן תלם: אני אבקש מחברי הכנסת שכמובן ביקשו את הדיון, להתייחס.

לימור מגן תלם: אלון נתחיל איתך.

אלון טל: יש לי רק שאלה אחת.

אלון טל: בדיני חוזים יש את מה שנקרא first major אותו אילוץ שאי אפשר לצפות לו מראש.

לימור מגן תלם: כוח עליון אתה אומר בשפה המקצועית.

אלון טל: שבאמת על לא עוול בכפם.

אלון טל: עכשיו הזכרת את האילוץ של הקורונה שאני חושב שהוא טרם נגמר, לפחות ממה שאני מבין.

אלון טל: אבל גם ממה שאני שומע ולא רק מהדיון הזה, וגם נראה לי שחוסר ההתלהבות המשווע של חברת החשמל לסייע לאותם חיבורים שדיברו גם הוא מהווה מאין first major.

אלון טל: כלומר שמי שחותם על חוזה הוא מניח שחברת החשמל תהיה שותפה אמיתית.

אלון טל: וכשאני שומע באמת על אנשים שמחכים לפעמים שנה לחיבור, אני אומר ריבונו של עולם, אני לא יודע אם יש לכם את הסמכות לחפות עליהם אבל נראה לי שאין להם מוטיבציה וגם הם בקורונה וכולי.

אלון טל: לכן אני שואל אותך איך אתם מגדירים מה זה first major שיצדיק את זה, כי ברור שזה לא כל אחד, אבל יש מקרים שזה אכן.

עוז לוי: כשמדברים בדרך כלל על first major אז מדובר על אירועים נקודתיים.

אלון טל: לא, אבל זה משהו מערכתי.

לימור מגן תלם: רגע אלון, תן לו רק להשיב בבקשה.

עוז לוי: אנחנו נכנסים באמת למה שאנחנו קוראים לו, זה אולי נשמע קצת אוקסימורון, אבל זאת שגרת קורונה.

עוז לוי: לא מדובר פה על משהו שנמשך לטווח קצר, זה משהו שכבר מלווה אותנו שנתיים ויכול ללוות אותנו ואת העולם כולו במשך שנים.

עוז לוי: הרי לא יעלה על הדעת, אף אחד לא מציע פה לדחות עכשיו את כל עמידה ביעדי האנרגיות המתחדשות שלנו בשנה או בשנתיים כמו שעושים באירופה או בסין.

עוז לוי: אז צריכים גם להיות מחוברים לעניין הזה וליצור את האיזונים.

עוז לוי: אז את ההארכה הראשונה עשינו באמת כשהייתה אי ודאות ואת ההארכה השנייה והשלישית כבר הבאנו בחשבון בצופה פני עתיד את זה שאנחנו נכנסים לעולם שמתפקד קצת אחרת מאיך שהכרנו אותו קודם.

עוז לוי: אבל במערכת האיזונים עצמה אני חושב שאנחנו נמצאים במקום טוב.

לימור מגן תלם: תודה רבה.

לימור מגן תלם: סמי אבו שחאדה.

סמי אבו שחאדה: אדוני אני חושב שלחברות האלה, אני לא מכיר אותן אבל אני מניח שיש להן את האינטרס הכי גדול לסיים את העבודה ולקחת את הכסף שלהם.

סמי אבו שחאדה: עכשיו אנחנו רואים שהקורונה גורמת לא רק לענייני הובלות להשתנות בעולם, היא גם גורמת למערכת המדינה, רשויות המדינה, חברת החשמל, המשרדים השונים, גם להתנהג אחרת וגם להאט קצת את הקצב או לשנות את הקצב, לעבוד כמה שאפשר מהבית, מהמרפסת.

סמי אבו שחאדה: העולם השתנה.

סמי אבו שחאדה: אי אפשר לגלגל את כל זה לשוק החופשי שיש לנו אינטרס כמדינה לעודד אותו ולשמור עליו כדי להגיע למה שהמדינה מציבה כיעדים.

סמי אבו שחאדה: עכשיו אני לא, כשהצגתי את הדברים שלי אני לא באתי בטענה.

סמי אבו שחאדה: אני לא חושב שברשות החשמל מישהו עושה בכוונה, אוקיי?

סמי אבו שחאדה: יש מציאות חדשה, המציאות החדשה שינתה את כללי המשחק בצורה שלא הייתה צפויה.

סמי אבו שחאדה: הרי אף אחד לא אמר להם לצפות לקורונה במכרז.

סמי אבו שחאדה: יש משהו שהוא חדש, אני חושב שזה אינטרס של כולם, גם של מי שרוצה לעמוד ביעדים של המדינה, לקחת בחשבון את כל השינויים.

סמי אבו שחאדה: עכשיו, אני לא אומר לתת להם משהו שישנה את תנאי השוק.

סמי אבו שחאדה: כבר אתה אמרת ש-85% מהעבודה נעשתה, זה אומר שיש להם אינטרס והם עושים את העבודה והמערכת כן דוחפת אותם לקדם, הרי ממילא הם צריכים את הכסף בסוף.

סמי אבו שחאדה: אני חושב שהבקשה לארכה היא סבירה, אני חושב שלהאריך בשישה חודשים זה סביר.

סמי אבו שחאדה: וזה לא דבר שישנה את כללי השוק, וזה לא דבר שישנה את כללי המשחק וזה לא יפיל את המדינה, וזה לא ישנה את היעדים, להיפך.

סמי אבו שחאדה: זה יעזור להם לשרוד את התקופה הקשה הזאת כי ממילא נצטרך את כולם כדי, להיפך, אתה רוצה לעודד יותר אנשים ויותר בעלי עסקים כדי להגיע ליעדים הסופיים של המדינה.

סמי אבו שחאדה: אני לא שמעתי בינתיים משהו אובייקטיבי שאומר שהקורונה לא פגעה בהם בצורה קשה וגם בתפקוד של כולם.

סמי אבו שחאדה: אז אני חושב שזאת בקשה סבירה, זה הכל.

לימור מגן תלם: אתה רוצה עוד להגיב?

עוז לוי: כן, אני לגמרי לגמרי מבין את הטיעון הזה, בטח לא יוצא נגדו והוא בהחלט בתוך מערכת השיקולים.

עוז לוי: אנחנו עדיין שוקלים את העניין כמו שאמרנו, לפחות המכרז מאגרים שעליו דיברת אז אנחנו לא מחכים לרגע האחרון אבל יש לנו עוד אופק של כמה חודשים.

עוז לוי: אנחנו לא מזניחים את זה, אנחנו מטפלים בזה ובוחנים את זה באופן שוטף.

עוז לוי: אני רק רוצה לומר שקורונה הוא סיפור אחד, הוא סיפור גדול והוא באמת הדבר שהשתנה פה ואולי היה קשה יותר לצפות אותו.

עוז לוי: יחד עם זאת מצופה מהיצרנים, מהזוכים במכרזים, להתמודד גם עם חסמים אחרים שבוודאי היו ידועים קודם, שכולנו רוצים לפתור אותם.

סמי אבו שחאדה: ברור אדוני, כל המדינה מתנהל לפי מכרזים, אנחנו לא רוצים - -

לימור מגן תלם: רגע, חבר הכנסת אבו שחאדה בוא ניתן בבקשה לסיים.

סמי אבו שחאדה: אני לא יוצא נגד העניין, להיפך.

סמי אבו שחאדה: אני בעד לוחות זמנים.

לימור מגן תלם: אוקיי אבל רגע תן לו רק לסיים, בבקשה חבר הכנסת אבו שחאדה.

לימור מגן תלם: סיימת?

לימור מגן תלם: אין שום בעיה.

לימור מגן תלם: דני ביקשת רשות דיבור, אבל ממש משפט כי אני נתתי לכם לדבר בהרחבה.

לימור מגן תלם: שמענו אתכם, רק אם יש או משהו חדש או שאלה קצרה.

דני דנן: חדש מאד, יש נתונים מטעים פה של רשות החשמל לצערי הרב, במכרז מאגרים וגגות מדובר ב-20% מהמכרז זה בערך גגות, או 25%, 85% הם מאגרים.

דני דנן: נכון לרגע זה אישורי הסנכרון שיש להם ברשות החשמל על מאגרים וגגות ויועיל אדוני ולא ישנה את המאגרים וגגות ברשותך, יראה שיש למעלה מ-50% שכרגע עוד אין להם אישורי סנכרון מתוך המערכת.

עוז לוי: אם יורשה לי, אם מישהו מכיר את הנתונים, אם מישהו מחובר, אם מישהו מותר לו בכלל לראות את הנתונים האלה זה לי.

עוז לוי: אז רק ככה אני אגיד, אנחנו מדברים פה, הם פשוט נמצאים פה מולי, נכון שיש לנו יותר מאגרים מגגות.

דני דנן: הרבה יותר.

עוז לוי: לא הרבה יותר, הפרופורציות הן בערך, יש לנו פה מכרז של כ-320 מגה וואט, אז אנחנו מדברים על כ-125 מגה וואט שהם גגות, זה פחות מחצי אבל זה לא 15%.

דני דנן: תודה רבה, אמרתי 20%-25% ולכן יש פה הטעיה, רגע אני רוצה להתייחס לנתונים האלה.

עוז לוי: אין פה שום הטעיה, אין פה שום הטעיה.

לימור מגן תלם: רגע, דני, דני, תן לו לסיים בבקשה.

לימור מגן תלם: הדו שיח הזה לא תקין, נתתי לך, תן לו להשיב.

דני דנן: סליחה אני מצטער.

עוז לוי: האבחנה שאני עשיתי בין גגות למאגרים היא לא באה לדבר פה על הכמויות, היא באה לדבר על לוחות הזמנים.

עוז לוי: ואני אמרתי שבאמת כשאנחנו מסתכלים על נתונים, אפשר להסתכל גם על תחזיות, על תחושות וזה מאוד חשוב, ויש לדברים האלה מקום.

עוז לוי: אבל אם יש לנו כבר מכרז שהסתיים, וזה אותו מכרז שהוא מושא הדיון שלנו פה והוא הסתיים לפני שבוע וחצי, אז זאת אינדיקציה שכדאי להכיר אותה.

עוז לוי: אם למרות כל הנאמר פה 85% מההספק שיועד לגגות מומש, כלומר סונכרן או כבר נמצא בתהליך של סנכרון שהוא כמעט ודאי, אז זה אומר הרבה.

עוז לוי: זה לא מוציא את כל הטענות צופות פני העתיד שנאמרו פה, מה יקרה בחמישה חודשים האלה?

עוז לוי: מה קורה עם שרשרת האספקה?

עוז לוי: איך אנחנו מייבאים את המצופים האלה ככה שיש לנו באמת בעיה בכל העניין הזה?

עוז לוי: הכל נכון, אנחנו על זה, אנחנו מכירים, אנחנו מבינים, זה חלק מהסיפור, זה היום יום שלנו וזה כמובן נמצא על שולחננו ומטופל באופן שוטף.

לימור מגן תלם: תודה רבה עוז.

לימור מגן תלם: לפני שאני אסכם את הדיון, מוסי רז אתה רוצה להגיד כמה מילים?

לימור מגן תלם: אז אני ברשות

לימור מגן תלם: כם רוצה לסכם.

לימור מגן תלם: שמענו את חברי הכנסת שיזמו את הדיון החשוב הזה אני חייבת לציין.

לימור מגן תלם: שמענו את היזמים שדיברו מדם ליבם, אין ספק שמשבר הקורונה נותן את אותותיו.

לימור מגן תלם: מצד שני שמענו גם את רשות החשמל על כך שכבר נתנו שלוש הארכות של חצי שנה.

לימור מגן תלם: אני לא חושבת שאחרי דיון כזה של 40 דקות אפשר לבוא ולהגיד 'בואו אנחנו נכפה על רשות החשמל לתת ארכה כזו וכזו'.

לימור מגן תלם: אני כן חושבת שהדיון הזה חשוב מאוד, אני מבקשת מהצדדים, שזה אומר שני חברי הכנסת שיזמו את הדיון כמובן אם מוסי ירצה להצטרף או חבר כנסת נוסף, עם שניים או שלושה נציגי יזמים, בעיקר אלה שדיברו היום ורשות החשמל.

לימור מגן תלם: להתכנס לשבת ביחד, לנסות להגיע להבנות, להסכמות.

לימור מגן תלם: בלי לוח זמנים, אנחנו נקבע דיון מעקב לשמוע מהצדדים אם הם הגיעו להבנות ולבקש תשובה מהצדדים, התייחסות, סיכום של העמדות, מה היה, אם כן הגיעו להבנות, לא הגיעו להבנות, התייחסות של רשות החשמל בעיקר.

לימור מגן תלם: לאחר מכן אנחנו נעשה איזשהו מעקב ונראה מכאן לאן ממשיכים.

לימור מגן תלם: בסדר?

לימור מגן תלם: אז תוך שבועיים רק אם אפשר לבקש באמת לכנס את הדיון, לשבת יחד ולהעביר אלינו את העמדה.

אלון טל: זה לא לדיון היום, אבל הטענות שחוזרות על עצמן על השאננות של חברת החשמל לדעתי הן טוענות בדיקה.

אלון טל: ובדיון אחר, אולי אנחנו כבר יצאנו לדרך, אולי נבדוק את שלל החסמים.

לימור מגן תלם: יכול להיות שצריך לעשות דיון על כל החסמים באמת בנושא הזה.

לימור מגן תלם: אולי תגישו בקשה נפרדת, אבל לעניין הזה באמת תתמקדו רק בנושא של הארכה, של חילוט הערבות.

לימור מגן תלם: תוך שבועיים אני אשמח לעמדה.

לימור מגן תלם: תודה רבה לכולם.